《雨中泛舟登尺五楼》
清代·黄标

密云低垂覆四天，平湖水满春放船。青帘白舫荡波出，千缕万缕杨柳烟。

柳畔朱楼耸翠碧，飘渺直踞松云巅。主人欲住不可住，郭巾谢屐纷后先。

我欲括衣寻箬笠，拍手笑杀苏子瞻。风淅淅，溜悬悬，绣栌绮栋凌飞仙。

为君蹑足探雨窟，雨中花屿千枝然。云漠漠，水涟涟，我昔画舫听雨眠。

猪红熊白泛春酿，此景不再几十年。会当更趁迎梅雨，解尽杖头沽酒钱。

作者简介：清广东潮州人，字殿豪。由行伍拔补千总。嘉庆间以缉捕功，累擢至广东左翼镇总兵。善泅水，又能测风雨。著《测天赋》及《海疆理道图》，对东南水道浅深险易之处，了如指掌。后坐攻海盗师久无功夺职留任。未几卒，年六十二。